次韻蘇子駿寄其弟世美
作者：鄒浩
朝代：宋

paragraphs: 霜風戰蕪城，耿耿袖間手。
峩冠何許來，逸氣蟠九有。
入眼無可人，終焉收下走。
舌端寫天河，那知膽非斗。
離亭巧梯媒，節物幾榆柳。
所向曹匼阿，剛腸欲雷吼。
饑寒挽柴車，莫獲親可否。
年來但韋編，妙處知不朽。
規模綿古今，元自一布肘。
翛然環堵中，未覺羲皇久。
三復鶺鴒詩，亦已等妍醜。
此心千里同，豈愧鼻如口。
更聞隱君子，隨風落巖藪。
崇朝公事休，嗜好斥杯酒。
幅巾欵玄談，聪明謝天誘。
萬象懸目前，軒豁開戶牖。
坐令黄堂上，觀浄亦成垢。
維皇急親賢，承庸拔師友。
丘壑難自娱，巖廊拱文母。
只恐行賜環，仙去誤雞狗。
與其羨長生，孰若壽黔首。
一語君試聽，黄梅未當剖。